། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག ཆུ་ལྷག་མ་ཡར་ལུད་པ་ལས་དོན་ཡོད་གྲུབ་པས་དབུར་བརྒྱན། ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ལྗང་ནག་གི་མཐར་སྔགས་ཀྱི་ཕྲེང་བས་གཡས་སུ་བསྐོར་བ་ལས་འོད་ཟེར་འཕྲོས་པས་ཉམས་གྲིབ་དང་མི་གཙང་བ་ཐམས་ཅད་སྦྱངས་ནས། སངས་རྒྱས་དང་བྱང་སེམས་ཐམས་ཅད་ཀྱི་ཐུགས་རྗེ་བྱིན་རླབས་རྣམས་འོད་ཟེར་གྱི་རྣམ་པར་བསྡུས་ཏེ་ཧཱུྃ་ལ་ཐིམ་པར་བསམས་ནས། ཨོཾ་བྷཱུརྐུཾ་མ་ཧཱ་པྲཱ་ཎཱ་ཡ། བྷཱུརྩི་བྷཱུརྐི་བི་མ་ལ་ཨུཙྪུཥྨ་མ་ཧཱ་ཀྲོ་དྷཱ་ཧཱུྃ་ཧཱུྃ་ཕཊ་ཕཊ་སྭཱ་ཧཱ། ཨོཾ་བྷཱུརྐུཾ་རི་ལི་ཤུ་ཐརྴ་ཧུརྴི་བི་མ་ལེ་ཨུཙྪུཥྨ་མ་ཧཱ་ཀྲོ་དྷཱ་ཧཱུྃ་ཕཊ། ཅེས་ཅི་ནུས་བཟླས་ནས། བཅོམ་ལྡན་འདས་ཁྲོ་བོའི་རྒྱལ་པོ་སྨེ་བ་བརྩེགས་པས་བདག་དང་སེམས་ཅན་ཐམས་ཅད་ཀྱི་ནད་གདོན་སྡིག་སྒྲིབ་ཉམས་གྲིབ་དང་མི་གཙང་བ་ཐམས་ཅད་ཞི་བ་དང་། མྱུར་དུ་ཁྲོ་བོའི་རྒྱལ་པོ་སྨེ་བ་བརྩེགས་པའི་གོ་འཕང་ཐོབ་པར་བྱིན་གྱིས་བརླབ་ཏུ་གསོལ། རང་གི་སྙིང་ག་ནས་འོད་ཟེར་འཕྲོས་པས། གདན་འོད་ཟེར་གྱི་རྣམ་པར་གྱུར་ནས་རང་ལ་ཐིམ། དགེ་བ་འདི་ཡིས་མྱུར་དུ་བདག །ཁྲོ་བོའི་རྒྱལ་པོ་འགྲུབ་གྱུར་ནས། །སོགས་བརྗོད། བསྔོ་བ་སྨོན་ལམ་གང་ཤེས་བྱའོ། །འདིའི་རྗེས་གནང་ལ་སྦྱོར་དངོས་རྗེས་གསུམ་ལས། དང་པོ་ནི། སྟེགས་བུ་གཙང་མར་པདྨ་འདབ་བརྒྱད་རྡུལ་ཚོན་ནམ་རས་འདུལ་ལ་བྲིས་པའི་སྟེང་དུ་བུམ་པ་མགུལ་ཆིངས་དང་བཅས་པའི་ནང་དུ། བུམ་སྨན་ཉེར་ལྔ་དང་བཅས་པ་ཀུ་ཤས་ཁ་བརྒྱན་པའི་སྟེང་དུ་དུང་ཆོས་དྲི་བཟང་གིས་གང་བའི་གཟུངས་རྡོར་དང་བཅས་པ་བཀོད་པའི་མཐར། མཚམས་འཛིན་གྱི་མེ་ཏོག་ཆུ་གཉིས་ཉེར་སྤྱོད་ལྔ་དང་། བྱང་ཤར་ནས་ཤར་ལྷོའི་བར་གཏོར་མ་གསུམ་དང་། གཞན་ཡང་རྡོར་དྲིལ་མེ་ཏོག་སོགས་མཐོང་བ་བརྒྱུད་པའི་ཕྱག་ལེན་ལྟར་བཤམ་མོ། །གཉིས་པ་ནི། ཨོཾ་བཛྲ་ཨ་མྲྀ་ཏས་བསང་། སྭ་བྷཱ་ཝས་སྦྱང་། སྟོང་པའི་ངང་ལས་ཨོཾ་ལས་བྱུང་བའི་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་ལྷ་རྫས་ལས་གྲུབ་པའི་མཆོད་ཡོན། ཞབས་བསིལ། མེ་ཏོག སོགས་ནས། རྣམས་དྭངས་ཤིང་ཐོག་པ་མེད་པར་ནམ་མཁའི་མཐའ་ཀླད་པར་གྱུར། ཨོཾ་བཛྲ་ཨརྒྷཾ་ཨཱཿཧཱུྃ། ཨོཾ་བཛྲ་པཱ་དྱཾ་ཞེས་པ་ནས། ཤབྡ་ཨཱཿཧཱུྃ། ཨོཾ་བཛྲ་དྷརྨཱ་ར་ཎི་ཏ་སོགས་ལན་གསུམ། བདག་དང་འགྲོ་བ་སོགས་ནས། རང་ལ་ཐིམ། ཞེས་པའི་བར་གོང་ལྟར་བྱའོ། །བུམ་པ་བསང་སྦྱང་། སྟོང་པའི་ངང་ལས་པྃ་ལས་པདྨ་དང་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་བྷྲཱུྃ་ལས་རིན་པོ་ཆེའི་བུམ་པ་ཡངས་ཤིང་རྒྱ་ཆེ་བ། ལྟོ་བ་ལྡིར་བ། མགྲིན་པ་ཕྲ་བ། ཁ་གཡེལ་བ། མཆུ་འཕྱངས་པ། ལྷ་རྫས་ཀྱི་གོས་ཀྱིས་མགུལ་པ་བཅིངས་པ། དཔག་བསམ་གྱི་ཤིང་གིས་ཁ་བརྒྱན་པ། ནང་ཆུ་དང་བཅུད་སྣ་ཚོགས་ཀྱིས་ཡོངས་སུ་གང་བའི་ནང་དུ་པྃ་ལས་པདྨ་སོགས་ནས། ས་མཱ་ཛཿ མ་ལུས་སེམས་ཅན་ཀུན་གྱི་མགོན་གྱུར་ཅིང་། །སོགས་ཤློ་ཀ་གསུམ་གྱིས་སྤྱན་དྲངས་ཏེ། བདག་ཉིད་ཟེར་བ་དེ་ཉིད་འདོན་པ་བསྒྱུར་རོ། །ཨོཾ་ཨུཙྪུཥྨ་ཀྲོ་དྷཱ་རཱ་ཛ་ས་པ་རི་ཝཱ་ར་ཨོཾ་བཛྲ་ཨརྒྷཾ་ཞེས་པ་ནས། དོན་ཡོད་གྲུབ་པས་དབུར་བརྒྱན། མཚན་སྔགས་རེ་རེའི་མགོར་སྦྱར་བའི་ཨརྒྷཾ་ནས། ཤབྡ་རོལ་ཆེན་དང་། བསྟོད་པ་ནི། པད་ཉིའི་གདན་སྟེང་ཧཱུྃ་ལས་བྱུང་། །སྐུ་མདོག་ལྗང་ནག་ཁྲོས་པའི་ཞལ། །གཡས་སྔོ་གཡོན་དཀར་སྤྱན་གསུམ་བགྲད། །བདུད་འཇོམས་མཛད་ལ་ཕྱག་འཚལ་བསྟོད། །ཕྱག་དྲུག་དང་པོས་སྡིགས་མཛུབ་བསྣོལ། །བར་པ་རྡོ་རྗེ་དྲིལ་བུ་གདེངས། །ཐ་མ་ལྕགས་ཀྱུ་ཞགས་པ་འཛིན། །དངོས་གྲུབ་སྩོལ་ལ་ཕྱག་འཚལ་བསྟོད། །སྦྲུལ་རྒྱན་སྟག་གི་ཤམ་ཐབས་ཅན། །ཡེ་ཤེས་མེ་ཕུང་འབར་བའི་དབུས། །ཞབས་གཉིས་བརྐྱང་བསྐུམ་ཚུལ་དུ་བཞུགས། །དོན་གཉིས་སྒྲུབ་ལ་ཕྱག་འཚལ་བསྟོད། །དེ་ལྟར་བསྟོད་པས་འགྲོ་ཀུན་གྱིས། །སྐུ་གསུམ་ཡེ་ཤེས་ལྔ་ཐོབ་ནས། །འཁོར་བ་ཇི་སྲིད་གནས་ཀྱི་བར། །འགྲོ་བའི་དོན་ནི་བྱེད་པར་ཤོག །གཏོར་མ་དང་པོ་བསང་སྦྱང་། སྟོང་པའི་ངང་ལས་རིན་པོ་ཆེ་ལས་གྲུབ་པའི་སྣོད་ཡངས་ཤིང་རྒྱ་ཆེ་བའི་ནང་དུ་གཏོར་མ་ཁ་དོག་དྲི་རོ་ནུས་པ་ཕུན་སུམ་ཚོགས་པ་ཡེ་ཤེས་ཀྱི་བདུད་རྩིའི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུྃ་ལན་གསུམ། སྔགས་ཀྱི་མཐར། ཨ་ཀཱ་རོ་བཏགས་པ་གསུམ་མམ་ལྔས་ཕུལ། མཚན་སྔགས་སྦྱར་བའི་ཨརྒྷཾ་ནས། ཤབྡ་ཨཱཿཧཱུྃ། འཇིགས་པའི་ཧཱུྃ་སྒྲ་ངེས་སྒྲོག་སོགས་གྱིས་བསྟོད། བཅོམ་ལྡན་འདས་ཁྲོ་རྒྱལ་སྨེ་བ་བརྩེགས་པས་སོགས་གསོལ་བ་གདབ་བོ། །གཉིས་པ་ནི། ཆོས་སྐྱོང་རྒྱལ་ཆེན་བཞི་ལ་དབུལ་ཏེ་བྱིན་རླབས་སོགས་ནས་ཕྲིན་ལས་བཅོལ་བའི་བར་ཚེ་དཔག་མེད་ཀྱི་ནང་བཞིན་བྱ། མཐར་བཛྲ་མུཿས་གཤེགས་གསོལ་བྱའོ། །གསུམ་པ་ནི། འབྲུ་གསུམ་གྱི་བྱིན་རླབས་སྔར་བཞིན་བྱ། ཨོཾ་ད་ཤ་དིཀ་ལོ་ཀ་པཱ་ལ་ས་པ་རི་ཝཱ་ར་ཨཱ་ཀརྵ་ཡ་ཛཿ ཞེས་པས་སྤྱན་དྲང་། སྔགས་ལ་ཨ་ཀཱ་རོ་བཏགས་པ་ལན་གསུམ་གྱིས་ཕུལ། འཇིག་རྟེན་སྐྱོང་བ་ཆེན་པོ་རྣམས། །མཆོད་སྦྱིན་གཏོར་མ་འདི་སོགས་ནས། ཤོག་བར་གྱིས་ཕྲིན་ལས་བཅོལ་ལོ། །གཟུངས་ཐག་ནས་བཟུང་སྟེ། རང་གི་སྙིང་ཁ་ནས་སྔགས་ཀྱི་ཕྲེང་བ་གཟུངས་ཐག་ལ་ཞོན་ཏེ་སོང་བས་བུམ་ནང་གི་ལྷ་ལ་ཕོག་པས་བདུད་རྩིའི་རྒྱུན་བྱུང་བས་བུམ་པ་གང་བར་གྱུར། སྔགས་གཉིས་བརྒྱ་ཙམ་བཟླས་སོ། །མཆོད་བསྟོད་གོང་ལྟར་དང་། ཡིག་བརྒྱ་ལན་གསུམ། མ་འབྱོར་པ་དང་སོགས་ཀྱིས་ནོངས་པ་བཟོད་པར་གསོལ། ཨོཾ་ཨཱཿཧཱུྃ། མཆོད་ཡོན་ཕུལ་བའི་རྐྱེན་གྱིས་བུམ་ནང་གི་ལྷ་འོད་དུ་ཞུ་བ་ལས་བྱུང་བའི་བུམ་པའི་ཆུ་བདུད་རྩིར་གྱུར། ཞེས་བརྗོད་ཅིང་གཟུངས་ཐག་བསྡུའོ། །སློབ་མ་རྣམས་ཁྲུས་བྱས་གྲལ་ལ་འཁོད། མེ་ཏོག་བཀྱེ་བསྡུ་སོགས་གྲུབ་ནས། སློབ་དཔོན་གྱིས་སེམས་བསྐྱེད་གསལ་བཏབ་ནས། དལ་འབྱོར་རྙེད་དཀའ་འཆི་བ་མི་རྟག་པ། འཁོར་བའི་ཉེས་དམིགས་སོགས་མདོར་བསྡུས་བཤད་ནས། དེ་ལྟ་བུའི་བློ་ཅན་ལ་སྟོན་པས་ཆོས་ཀྱི་རྣམ་གྲངས་དུ་མ་ཞིག་གསུངས་པའི་ནང་ནས་མདོ་སྔགས་གཉིས་ལས་སྔགས་ཡིན། དེ་ལ་ཡང་རྒྱུད་སྡེའི་དབྱེ་སྒོ་བསམ་གྱིས་མི་ཁྱབ་པ་ཞིག་ཡོད་པ་ལས། འདིར་རྒྱུད་སྡེ་བཞིར་བཞེད་པའི་ནང་ནས་བྱ་རྒྱུད་ཡིན། དེ་ལ་བྱ་བ་སྤྱིའི་རྒྱུད་དང་སོ་སོའི་རྒྱུད་གཉིས་ལས། འདིར་བྱ་བ་སྤྱིའི་རྒྱུད་ཡིན། དེ་ལའང་དཔུང་བཟང་དང་། ལེགས་གྲུབ་དང་། བསམ་གཏན་ཕྱི་མ་དང་། གསང་བ་སྤྱིའི་རྒྱུད་དང་བཞི་ལས། འདིར་ཀྲི་ཡ་དཔུང་པ་བཟང་པོའི་རྒྱུད་ཀྱི་རྗེས་སུ་འབྲངས་ནས། ཇོ་བོ་ཆེན་པོ་རྗེའི་ཞལ་ནས་ལེགས་པར་བཀྲལ་བའི་གནས་སྐབས་སུ་དམ་ཚིག་ཉམས་པ་དང་། འཁོན་གྲིབ་མི་གཙང་བ་ཐམས་ཅད་ཉེ་བར་ཞི་བ་དང་། མཐར་ཐུག་སངས་རྒྱས་ཀྱི་གོ་འཕང་ཐོབ་པར་བྱ་བའི་ཕྱིར་དུ་ཁྲོ་རྒྱལ་སྨེ་བ་བརྩེགས་པ་ལྗང་ནག་ཞལ་གསུམ་ཕྱག་དྲུག་པའི་རྗེས་སུ་གནང་བ་ལ་སྔོན་འགྲོ་སློབ་དཔོན་གྱི་བྱ་བ་དང་། དངོས་གཞི་སློབ་མ་ལ་བྱ་བ་གཉིས་སུ་ཡོད་པ་ལས། དང་པོ་སློབ་དཔོན་གྱི་བྱ་བ་གྲུབ་ནས། གཉིས་པ་ཁྱེད་རང་རྣམས་ཀྱི་ངོ་སྐལ་དུ་གྱུར་པ་སློབ་མའི་བྱ་བ་ལ་རྗེས་གནང་གི་སྔོན་འགྲོ་ལ་མཎྜལ་ཕུལ་ཞིང་གསོལ་བ་གདབ་པ། རྒྱུད་དག་པར་བྱ་བ་རྣམས་སུ་ཡོད་པ་ལས། ཐོག་པར་སློབ་དཔོན་ལ་ཁྲོ་རྒྱལ་སྨེ་བ་བརྩེགས་པ་དངོས་ཡིན་སྙམ་པའི་སྒོ་ནས་རྗེས་གནང་ཞུ་བའི་ཡོན་དུ་མཎྜལ་འབུལ་བར་ཞུ། དེ་ལྟར་མཎྜལ་ཕུལ་ནས་མེ་ཏོག་དང་བཅས་པས་ཐལ་མོ་སྦྱར་ཏེ་གསོལ་བ་འདེབས་པ་འདིའི་རྗེས་ཟློས་ལན་གསུམ་མཛོད། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང་སློབ་དཔོན་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བས་སེམས་ཅན་ཐམས་ཅད་འཁོར་བའི་རྒྱ་མཚོ་ལས་བསྒྲལ་ཞིང་། སངས་རྒྱས་ཀྱི་ས་ལ་འགོད་པའི་ཕྱིར་ཁྲོ་བོའི་རྒྱལ་པོ་སྨེ་བ་བརྩེགས་པ་ཡི་དམ་དུ་སྩལ་དུ་གསོལ། ཞེས་གསོལ་བ་བཏབ་ནས་རྒྱུད་དག་པའི་སླད་དུ་དམིགས་པ་འདི་བཞིན་མཛོད། མདུན་གྱི་ནམ་མཁར་བླ་མ་དང་གཉིས་སུ་མེད་པའི་ཁྲོ་བོའི་རྒྱལ་པོ་སྨེ་བ་བརྩེགས་པ་ལ་གཞན་ཡང་སངས་རྒྱས་དང་བྱང་ཆུབ་སེམས་དཔའི་སོགས་ནས། ཡན་ལག་བདུན་པ་བགྱི་སྙམ་པས་འདིའི་རྗེས་ཟློས་ལན་གསུམ་མཛོད། དཀོན་མཆོག་གསུམ་ལ་སོགས་ནས། འགྲུབ་པར་ཤོག ཅེས་པ་སྔོན་འགྲོ་ཡིན་ལ། དངོས་གཞི་ལ་ཐོག་མར་སྐུའི་རྗེས་སུ་གནང་བའི་སླད་དུ་དམིགས་པ་འདི་བཞིན་མཛོད། སློབ་དཔོན་གྱི་ཐུགས་ཀ་ནས་འོད་ཟེར་ལྕགས་ཀྱུ་དང་ཞགས་པ་ལྟ་བུ་བསམ་གྱིས་མི་ཁྱབ་པ་འཕྲོས་པས་ཁྱེད་རང་རྣམས་ཀྱི་ལུས་ལ་ཕོག་པས་ཚེ་ཐོག་མ་མེད་པ་ནས་བསགས་པའི་སྡིག་སྒྲིབ་ཐམས་ཅད་བསྲེགས་ཤིང་སྦྱངས་པར་མོས་ནས་ཁྱེད་རང་རྣམས་ཀྱི་སྤྱི་བོར་པྃ་ལས་པདྨ་སོགས་ནས། དབུར་བརྒྱན་པར་མོས་ནས་སློབ་དཔོན་གྱིས། བཅོམ་ལྡན་འདས་བདག་གི་སློབ་མ་འདི་རྣམས་ཀྱི་ལུས་བྱིན་གྱིས་བརླབ་ཏུ་གསོལ། ཞེས་གསོལ་བ་བཏབ་པའི་རྐྱེན་གྱིས་ཁྱེད་རང་རྣམས་ཀྱིས་སྤྱི་བོ་ནས་ཐིམ་པས། པདྨ་དང་ཉི་མའི་སྟེང་དུ་ཁྲོ་བོའི་རྒྱལ་པོ་ཞེས་པ་ནས་བཞུགས་པའི་སྐུ་ཅན་དུ་གྱུར་པར་མོས་པ་མཛོད། དབང་བསྐུར་བའི་སླད་དུ་སློབ་དཔོན་གྱི་ཐུགས་ཀའི་ས་བོན་ཞེས་པ་ནས། དབང་ལྷ་སྤྱན་དྲངས་ཏེ་དབང་གི་ལྷ་ལ་གསོལ་བ་འདེབས་པའི་རྗེས་ཟློས་ལན་གསུམ་མཛོད། རྡོ་རྗེ་འཆང་གིས་སངས་རྒྱས་ལ། །དབང་བསྐུར་བཞིན་དུ་འགྲོ་བ་རྣམས། །རྒྱལ་ཞིང་ཡོན་ཏན་འབྱུང་བའི་དབང་། །དེ་བཞིན་བདག་ལའང་གནང་བར་མཛོད། །ཅེས་བརྗོད་ནས་སྐུ་དེ་བརྟན་པར་བྱ་བའི་ཕྱིར་དུ་བུམ་པ་བདུད་རྩིས་གང་བ་དེ་སློབ་དཔོན་གྱིས་ཁྱེད་རང་རྣམས་ཀྱི་སྤྱི་བོར་བཞག་སྟེ་དབང་བསྐུར་བའི་མོས་པ་མཛོད། སངས་རྒྱས་རྣམས་ནི་ཐམས་ཅད་ཀྱི། །སྐུ་གསུང་ཐུགས་ལས་བྱུང་བ་ཡི། །ཁམས་གསུམ་ཀུན་གྱིས་ཕྱག་བྱས་པ། །རྡོ་རྗེ་ཆེན་པོའི་དབང་བསྐུར་སྦྱིན། །ཨོཾ་སརྦ་སོགས་ནས་ཧཱུྃ། ཞེས་གསུང་ཞིང་དབང་བསྐུར་བས་ལུས་ཐམས་ཅད་གང་། དྲི་མ་ཐམས་ཅད་དག ཆུ་ལྷག་མ་ཡར་ལུད་པ་ལས་དོན་ཡོད་གྲུབ་པས་དབུར་བརྒྱན་པར་མོས། དེས་སྐུའི་རྗེས་སུ་གནང་བ་ཐོབ། ལུས་ཀྱི་བར་ཆད་ཉམས་གྲིབ་ཞི་བར་བྱས། ལུས་ཁྲོ་བོའི་རྒྱལ་པོ་སྨེ་བ་བརྩེགས་པའི་སྐུའི་ངོ་བོར་བྱིན་གྱིས་བརླབས་པ་ཡིན་སྙམ་དུ་མོས་པ་མཛོད། གསུང་གི་རྗེས་སུ་གནང་བའི་སླད་དུ་དམིགས་པ་འདི་བཞིན་མཛོད། སློབ་དཔོན་གྱི་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ཡིག་སྔགས་ཕྲེང་དང་བཅས་པ་གསལ་བར་དམིགས་ཏེ། ཁྱེད་རང་རྣམས་ཀྱི་ཐུགས་ཀར་ཉི་མའི་དཀྱིལ་འཁོར་གྱི་སྟེང་དུ་ཧཱུྃ་ཡིག་གསལ་བཏབ་ནས། སློབ་དཔོན་ཁྲོ་བོའི་རྒྱལ་པོ་སྨེ་བ་བརྩེགས་པ་དངོས་ཡིན་སྙམ་པའི་གུས་འདུད་མཛད་པའི་རྐྱེན་གྱིས་ཐུགས་ཀའི་ས་བོན་སྔགས་ཕྲེང་དང་བཅས་པ་སྤྱན་དྲངས་ཏེ་སློབ་དཔོན་གྱི་ཞལ་ནས་ཐོན། ཁྱེད་རང་རྣམས་ཀྱི་ཞལ་དུ་ཞུགས་ཧཱུྃ་ཡིག་གི་མཐར་གཡས་སྐོར་དུ་འཁོད་པར་མོས་ནས་སྔགས་འདི་གཉིས་ཀྱི་རྗེས་ཟློས་བརྒྱ་རྩའམ་ཉེར་གཅིག་མཛོད། ཨོཾབྷཱུརྐུཾ་སོགས་བརྗོད། དེ་ལྟར་བཟླས་པས་དང་པོས་རྒྱུད་བྱིན་གྱིས་བརླབས། གཉིས་པས་དབྱེར་མེད་དུ་བྱས། གསུམ་པ་མན་ཆད་ཀྱིས་བརྟན་པར་མོས་ཏེ། སློབ་དཔོན་ལ་དྲིན་ལན་གྱི་ཚུལ་གྱིས་མེ་ཏོག་གཏོར་ཏེ་འདིའི་རྗེས་ཟློས་ལན་གསུམ་མཛོད། བཅོམ་ལྡན་བདག་གི་སོགས་ནས་སྩལ་དུ་གསོལ། ཞེས་གསོལ་བ་བཏབ་ནས། སློབ་དཔོན་གྱིས་ཀྱང་མེ་ཏོག་གི་ཕྲེང་བ་སྔགས་སུ་བྱས་ཏེ་ཁྱེད་རང་རྣམས་ཀྱི་སྤྱི་བོར་བཞག་ཅིང་བྱིན་གྱིས་བརླབས་པའི་མོས་པ་མཛོད། བཅོམ་ལྡན་འདི་ལ་སོགས་ནས། སྔགས་ཀྱི་དངོས་གྲུབ་བརྟན་པར་མཛོད། །ལན་གསུམ་བརྗོད། རྡོ་རྗེ་སློབ་མ་འདི་རྣམས་ཀྱི་རྒྱུད་ལ་བཅོམ་ལྡན་འདས་སྨེ་བ་བརྩེགས་པའི་གསང་སྔགས་ཀྱི་བྱིན་རླབས་འཇུག་པར་གྱུར་ཅིག དེས་གསུང་གི་རྗེས་སུ་གནང་བ་ཐོབ། ཅེས་སོགས་གོང་གི་ངོ་སྤྲོད་འདོན་པ་བསྒྱུར་རོ། །ཐུགས་ཀྱི་རྗེས་སུ་གནང་བའི་སླད་དུ་དམིགས་པ་འདི་བཞིན་མཛོད། སློབ་དཔོན་ཁྱེད་རང་རྣམས་ཀྱི་ཐུགས་ཀའི་ས་བོན་སྔགས་ཕྲེང་དང་བཅས་པ་ལས་འོད་ཟེར་འཕྲོས་པས། སྣོད་བཅུད་ཐམས་ཅད་འོད་དུ་ཞུ་ནས་བླ་མ་དང་ཡི་དམ་ལ་ཐིམ་པར་མོས། དེ་རྣམས་འོད་དུ་ཞུ་ནས་ཁྱེད་རང་རྣམས་ཀྱི་ལུས་ལ་ཐིམ་པར་མོས། དེ་རྣམས་འོད་དུ་ཞུ་ནས་སྙིང་གའི་ཡིག་འབྲུ་རྣམས་ལ་སོགས་ནས། ཧཱུྃ་ལ་ཐིམ་སོགས་ནས། ཞུ་ནས་ཞབས་ཀྱུ་ལ་ཐིམ་སོགས་ནས། ཁོག་པ་ལ། དེ་མགོ་བོ་ལ། དེ་ཟླ་ཚེས་ལ། དེ་ཐིག་ལེ་ལ། དེ་ནཱ་ད་ལ་ཐིམ། ནཱ་ད་དེ་ཡང་ཇེ་ཕྲར་སོང་ནས་མི་དམིགས་པའི་ངང་དུ་གྱུར་ནས། སླར་ཡང་རང་ཉིད་ལྷ་སྐུ་སྣང་ལ་རང་བཞིན་མེད་པ་སྣང་སྟོང་ངམ། གསལ་སྟོང་ངམ། བདེ་སྟོང་ཟུང་འཇུག་གི་ངང་ལ་ཅུང་ཟད་ཅིག་མཉམ་པར་འཇོག་པར་ཞུ། དེས་ཐུགས་ཀྱི་རྗེས་སུ་གནང་བ་ཐོབ། ཅེས་སོགས་ངོ་སྤྲོད་འདོན་པ་བསྒྱུར་རོ། །དེས་རྗེས་གནང་གི་དངོས་གཞི་གྲུབ་ནས། གཙོ་བོས་སོགས་དང་། མཎྜལ་དང་། དེང་ནས་སོགས་སྤྱི་དང་འདྲ། རྗེས་ནི། བུམ་པ་ལ་མཆོད་པ་བྱིན་བརླབ། མཆོད་བསྟོད། འདོད་དོན་གསོལ་བཏབ། རང་གི་དཔྲལ་བར་ཨོཾ་དཀར་པོ་སོགས། དགེ་བ་འདི་ཡིས་སོགས་ནས། སྟོན་མཆོག་དམ་པ་སོགས་ཀྱིས་བཀྲ་ཤིས་བྱའོ། །གློ་བུར་གཞན་གྱི་གྲིབ་སེལ་བར་འདོད་ན་རྗེས་གནང་མ་གཏོགས་གཞན་སྔ་མ་ལྟར་བྱའོ། །ལས་ཚོགས་རྣམས་ཡི་གེ་རྙིང་པ་ལྟར་གང་མོས་ལ་ཕྱག་ལེན་བྱའོ། །དེ་ལྟར་ཀྲི་ཡ་དཔུང་བཟང་ནས་གསུངས་པ། །ཇོ་བོ་རྗེ་ཡིས་ལེགས་པར་བཀྲལ་བ་འདིས། །གནས་སྐབས་ཉམས་གྲིབ་འཁོན་དང་མི་གཙང་སོགས། །ཞི་ནས་མཐར་ཐུག་སྨེ་བརྩེགས་ཐོབ་པར་ཤོག །ཅེས་པ་འདིའང་བྷ་དནྟ་ག་ག་ན་ཤྲཱི་བྷ་དྲས་དྲན་གསོར་བྱས་པའོ། །སློབ་མའམ་སྦྱིན་བདག་ལ་ཁྲུས་མཆོག་བྱེད་ན། ལྷའི་མཚན་དང་སྔགས་འདོན་པ་བསྒྱུར་བ་མ་གཏོགས། ཇི་ལྟར་བལྟམས་པ་སོགས་ནས་བཀྲ་ཤིས་ཀྱི་བར་རྣམ་འཇོམས་བཞིན་བྱའོ།།